**Magisk midtvinterskitur i Langsua**

Langsua nasjonalpark, Jotunheimens forgård, er et eventyrlig område med småkupert terreng og en fin kombinasjon av fjell, bjørkeskog og åpne platåer.

Det spesielle vinterlyset midtvinters gir magiske opplevelser. Kortere dager, stilhet og kaldt vær er alle ingredienser for en perfekt fjelltur i februar. Når man kommer fram til de koselige selvbetjeningshyttene, får fyr på peisen og egenkomponert middag i magen, er det ingenting som slår sjarmen og stemningen. Langt unna sivilisasjonen nyter vi dagene og kveldene i vakre Langsua, som også byr på utsikt til både Rondane og Jotunheimen.

Velkommen på tur med våre engasjerte og dyktige turledere.

**PROGRAM**

**Dag 1:** **Ankomst Storhøliseter (selvbetjent), ca 6 km, ca 2 t.​**  
Turleder møte oss på Finnbøle parkeringsplass, ankomst ca kl. 12.00. På ski i lett terreng til Storhøliseter, (980 moh). Husk å ta med niste og drikke til turen.

**Dag 2: Storhøliseter - Oskampen (selvbetjent), ca 16 km, ca 5-6 t.**  
Ruta går vestover, opp langs "Jotunheimstien", på nordsiden av Øyangen til Oskampen (selvbetjent, 1175 moh).

**Dag 3: Oskampen - Skiurusten (selvbetjent), ca 17 km, ca 6 t.**  
I åpent og småkupert terreng uten store stigninger går ruten sørøstover til Skriurusten (selvbetjent, 1040 moh).

**Dag 4:** **Skriurusten - Storkvolvbua (selvbetjent), ca 9-12 km, ca 3-4 t.**  
Turen går til Storkvolvbua (selvbetjent, 1200 moh). Hytta er plassert i hjertet av Langsua i et åpent og flott landskap.

**Dag 5:** **Storkvolvbua - Storhøliseter , ca 15 km, ca 6 t.**  
Vi følger kvista løype vestover før vi dreier retning nord mot Storhøpiggen. Tilbake til Storhøliseter hvor vi overnatter.

**Dag 6: Storhøliseter - Finnbøle og hjemreise, 7 km/ca 2 t**  
I lett terreng tilbake til Finnbøle hvor vi har bilene stående.

Med forbehold om endring i programmet!  
Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.

Maks antall deltakere på denne turen: 10

[**Gradering av turen**](https://www.dntoslo.no/graderingfellesturer/): lengde rød/terreng rød  
Vinterfjellet er vakkert, men lunefullt. Selv den enkleste skitur kan bli svært krevende med utfordrende skiføre og mye vær. Med riktig og godt utstyr er det oftest disse turene man husker best og som gir godt samhold og gode historier. I fjellet går man utenom preparerte løyper og må være forberedt på å tråkke spor selv. Pakk sekken riktig og smart.